เขียนความคิดเห็นเกี่ยวกับ เกิดอะไรขึ้นกับ โฟร์โมสต์ และนมพาสเจอร์ไรซ์ที่หายไป
"เมื่อวานเราเดินเข้าร้านสะดวกซื้อเพื่อที่จะไปซื้อนมกล่องมาทาน แล้วส่วนตัวเราชอบทานยี่ห้อโฟร์โมสต์ด้วย เลยเดินไปที่โซนตู้เย็นของร้าน ปรากฏว่าไม่มีนมกล่องของโฟร์โมสต์ขายเลยค่ะ ไม่รู้ว่าเกิดอะไรขึ้น ส่วนตัวคิดว่าเจอพิษของโควิดหรือเปล่าคะ ที่ทำให้บริษัทได้กำไรไม่ดีจึงต้องลดต้นทุนการผลิตไป แต่นี่คือเสียดายมาก ๆ เลยค่ะ ถ้าเลิกผลิตที่ไทยนี่คือร้องไห้หนักมากจริง ๆ นะคะ"

บทเรียนจากความคิดเห็นนี้

นมโฟร์โมสต์เป็นผลิตภัณฑ์ของบริษัทสัญชาติฮอลแลนด์ที่ชื่อ Friesland Campina ซึ่งให้การจัดจำหน่ายผลิตภัณฑ์นมจากธรรมชาติ ชีส ของหวาน และผลิตภัณฑ์เสริมอาหารสำหรับเด็กทารก ที่มีประวัติยาวนานมากว่า 100 ปี ดำเนินธุรกิจใน 32 ประเทศทั่วโลก และจัดจำหน่ายผลิตภัณฑ์ให้กว่า 100 ประเทศทั่วโลก โดยสัดส่วนรายได้ในไทยคิดเป็น 2.5% ของรายได้รวมทั้งหมดของบริษัทในปี 2021
บริษัท Friesland Campina ประเทศไทย จัดจำหน่ายผลิตภัณฑ์นมคุณภาพสูงให้กับคนไทยมาเป็นเวลา 65 ปี มีผลิตภัณฑ์นมโฟร์โมสต์ นมนกเหยี่ยว Falcon นมข้นตราเรือใบ เป็นต้น
ทาง Friesland Campina ได้ยกเลิกการผลิตนมพาสเจอร์ไรซ์ในไทย และหันไปโฟกัสการผลิตและจัดจำหน่ายผลิตภัณฑ์นมที่มีอายุการเก็บได้นานขึ้น อย่างไรก็ตามการผลิตนม UHT  และรูปแบบอื่นยังไม่ได้มีการยกเลิกแต่อย่างใด
ตามรายงานครึ่งปี 2022 บริษัทให้เหตุผลถึงการปิดโรงงานผลิตนมพาสเจอร์ไรซ์ในไทยว่า มีจุดมุ่งหมายเพื่อจัดการห่วงโซ่อุปทานให้มีประสิทธิภาพมากขึ้น หรือพูดง่าย ๆ ก็คือจะจัดการฐานการผลิตให้ดีขึ้น อาจจะเป็นเรื่องของตำแหน่งที่ตั้งบวกกับปัจจัยอื่น ๆ ที่คิดมาแล้วว่าอาจจะทำได้ดีกว่านี้หรือตอนนี้อาจจะไม่คุ้มค่าเต็มประสิทธิภาพ โดยจะเป็นการปิดโรงงานในเขตหลักสี่ของประเทศไทย นอกจากนั้นการปรับโครงสร้างในพื้นที่อื่น ๆ ก็เกิดขึ้นเช่นเดียวกัน เช่น การควบรวมการผลิตของโรงงานในเมือง Rotterdam และ Maasdam การปิดโรงงานผลิตสินค้า เช่น นมผงและเวย์ 2 แห่งใน Leeuwarden ประเทศฮอลแลนด์ รวมถึงยกเลิกสัญญาการผลิตซึ่งนำไปสู่การปรับโครงสร้างการผลิตที่เมือง Lippstadt ประเทศเยอรมนี
ตามรายงานครึ่งปี 2021 เปิดเผยว่าบริษัท Friesland Campina ในไทย ต้องจ่ายเงินชดเชยจำนวน 57 ล้านยูโร หรือประมาณ 2.14 พันล้านบาทกับลูกค้าธุรกิจประเภท B2B รายหนึ่งจากการละเมิดข้อตกลงทางการค้าในช่วง 10 ปี ซึ่งเป็นการพิจารณาจากการแปลสัญญาข้อตกลง ซึ่งทาง Friesland Campina ได้ทำการยื่นคำร้องต่อประเด็นดังกล่าว
ข้อสรุปที่ไม่แน่นอนส่งผลให้ Friesland Campina ต้องจ่ายเงินชดเชย และลงรายการบัญชีไว้ในค่าใช้จ่ายจากการดำเนินงานอื่น ๆ
ทาง Friesland Campina อาจจะบ่งบอกเป็นนัย ๆ ได้ว่าทางบริษัทกำลังมีการปรับโครงสร้างด้านฐานการผลิต ผลิตภัณฑ์รวมถึงอาจกำลังปรับกลยุทธ์หลังเผชิญปัจจัยกดดันในการดำเนินธุรกิจในไทย เรื่องสัดส่วนรายได้ว่านมพาสเจอร์ไรซ์มีสัดส่วนคิดเป็นเท่าไรหากเทียบกับรายได้หลักในไทย เนื่องจากบริษัทไม่ได้มีการจดทะเบียนในตลาดหลักทรัพย์เลยอาจจะยังไม่มีข้อมูลออกมาเป็นสาธารณะ
2.การวิเคราะห์ทางการเงิน & เศรษฐศาสตร์การเงิน